LidanRubinov/Halacha-QA huggingface dataset:
שאלה: סעודת הודיה בתשעת הימים: לרב, בעקבות פרשת שמיני המדברת על החשיבות בדבר קיום נדר נזכרתי שהבטחתי משהו שלא קיימתי. אמרתי לפני כחצי שנה שאם אעבור מבחן גדול כלשהו בעז"ה אעשה סעודת הודייה ואומר נשמת כל חי. לא השתמשתי במונח "נודרת נדר" אך אני מניחה שזה די אותה המשמעות. בקצור רציתי לדעת אם אוכל לקיים את סעודת ההודייה השבוע בתשעת הימים או שלא ראוי? וכמו כן-האם ניתן לקיימה ביום שבת כסעודה שלישית,וכן האם צריכים להיות נוכחים 10 גברים? אני מודה לך על התשובה, שנשמע רק שמחות ובשורות טובות,
תשובה: בחול - לא מתאים. בשבת - מותר. אין צורך בגברים.
שאלה: ביטול הסכם שכירות: לרב, שוכרת סגרה בעל פה עם משכיר לשכור את דירתו, בעקבות כך הוא דחה לקוחות אחרים. ביום החתימה הודיעה לו כי בעל הדירה בו היא מתגוררת מעוניין שתמשיך לשכור אצלו והדבר היה לרוחה. המשכיר החדש כעס ואמר כי מבחינה משפטית אין בידו לעשות דבר, אך חשבונה עם הקב"ה. ניכר כי אכן החיוב הוא אולי בידי שמיים. כיצד עליה לפצות את בעל הדירה על מנת להיות נקיה מה ומישראל? ישר כח אשמח לתשובה מהירה
תשובה: עליהם להגיע להבנה ביניהם על גובה הפיצוי. אני מניח שאין מקום לתביעה על יותר מחודש שכירות.
שאלה: ללמוד טבחות בתשעת הימים: ספרדי הלומד טבחות, האם מותר לו לטעום ממאכלי הבשר המבושלים בתשעת הימים?
תשובה: מותר.
שאלה: שירות לאומי במכון וינגייט: האם יש בעיה לעשות שירות לאומי במכון וינגייט?!
תשובה: לא מכיר את המציאות. בכל אופן, אם אין שם תמיכה מצד משפחה או קהילה דתית יש בעיה ויש חשש של נפילה.
שאלה: איך מכשירים תנור?: איך מכשירים תנור רגיל שהשתמשו בו גם לחלבי וגם לבשרי ואנו מעוניינים להכשירו ולהשתמש בו לחלבי בלבד. על מה צריך להקפיד?
תשובה: יש לנקותו היטב מכל שאריות ועדיף בחומר מפגל (כחומר לניקוי תנורים וכד'). אם השתמשו בתנור לבשר וחלב יחד, יש לחמם אותו על החום הגבוה עד שנייר שיהיה בתוכו יחרך. את החימום יש לעשות לפחות 24 שעות מהשימוש האחרון בתנור.
שאלה: טבילת כלים מיד שניה: מה הדין לגבי הצורך בטבילת כלי אוכל משומשים מתוצרת חו"ל שנתקבלו בירושה מיהודים שומרי כשרות אך לא בטוח שהם ידעו על דיני טבילת כלים? (מדובר בכלי זכוכית ובכלי מתכת) כמו כן, לגבי כלי סכו"ם שמחולקים כאמצעי פרסום של חברות ישראליות (כמו תנובה ואוסם למשל) והם נושאים רק את פרטי החברות הנ"ל אך לא ברור היכן נוצרו?
תשובה: בכל מקום של ספק יש להטביל ללא ברכה.
שאלה: טיפולי פוריות ותשעה באב: האם אישה המנסה להיכנס להריון (בעזרת טיפולים) רשאית לא לצום בתשעה באב מחשש שההריון לא ייקלט?
תשובה: כתוב בשולחן ערוך, שמעוברות כן צמות בתשעה באב אלא אם כן יש מצב מורכב כמו אשה שהפילה בעבר או שהיו דימומים וכדומה. רפואית, אם אשה מתכוננת כמו שצריך לפני הצום והיא נחה כל היום במקום מוצל וקר, אין שום סיבה לפגיעה בהריון.
שאלה: מקלחת בתשעת הימים: שבוע שלם בלי להתקלח? בשיא הקיץ?
תשובה: מקלחת במים קרים (אפשר להפשיר אותם קצת בתנאי שלא יעברו את חום הגוף) לשם נקיון מותרת.
שאלה: נסיעת מבחן ברכב בתשעת הימים: האם מותר לערוך נסיעת מבחן ברכב (שאינו שלי), כשיכול להיות שגם לא אקנה אותו?
תשובה: אם יש צורך לעשות את המבדק כבר עכשיו מותר, ובלבד שאת הקניה יבצעו לאחר תשעה באב. אא"כ יש צורך מיוחד שמצריך היתר מרב.
שאלה: ישיבה על כסא בט  באב: לכ הרב בכל שנה בט באב אני נוהג ללמוד דברים המותרים ללימוד בט"ב. לאחרונה התחילו לי כאבי גב, כך שלא אוכל ללמוד תוך כדי ישיבה על הארץ או אפי על כסא קטן, כפי שנהוג בט"ב. (בשעת התפילה אני יכול לשבת על הארץ כמו כל הציבור, אך לימוד הדורש תנוחה מיוחדת גם לגמרא, וכן זמן רצוף ארוך - זה יהיה לי מאד קשה). האם עדיף שאשב או אשכב על הארץ ולא אלמד - או שמא עדיף לי לשבת על כסא בביתי בצנעא, וללמוד. שאלה נוספת - האם נשים חייבות ג"כ לשבת על הקרקע בתשעה באב?
תשובה: עדיף שתלמד. גם נשים מחוייבות לשבת על הארץ.
שאלה: מהי גרגרנות: לרב. על התשובות הרבות רציתי לברר מהו הגדר של גרגרנות?
תשובה: גרגרנות היא או אכילה בצורה גסה בדרך שאינה מנומסת או אכילה כשאין צורך או רעב.
שאלה: המרחק בין ירקות: מה המרחק שצריך בין ירק לירק כדי שזה לא יהיה כלאיים?
תשובה: וברכת ד' בין שתיל ירק למשנהו צריך להרחיק 13ס"מ, אולם אם התפשט אין זה מעכב. (מלבד סוגי דלעת מסויימים). צום החמישי לששון ולשמחה בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: כיבוד אב ואם כשמתנגש עם דבר הרשות: לאחרונה עסקתי בכל נושא כיבוד אב ואם בצורה עיונית. אחד הדברים המגדירים את מהות כיבוד אב ואם הוא המתח הנמצא בין כיבוד אב ואם לבין כבוד המקום, ובין כיבוד אב ואם להתנהלות חייו של הבן. כאשר עיינתי בשו"ת השונים, וניסיתי למצוא האם יש חובה לשמוע להורים בדבר רשות, ראיתי כי התשובה לעולם איננה תואמת את השאלה, ואסביר דבריי. דבר הרשות כפי שאני מצייר בדמיוני הוא רצון הבן לעשות משהו מסוים, אל מול רצון ההורים. לדוג כאשר אימא מבקשת מבנה לקחת סוודר, למרות שהוא בטוח כי יהיה לו חם ואין טעם לקחת את הסוודר. בכל השו"ת ההתמודדות תמיד נעשית מול דבר מצוה או נדנוד עבירה, ואין תשובה כנה לגביי מהו החיוב האם יש ומאיזה צד לשמוע לאביו ואימו כאשר הדבר לא נוגד אף מצות תורה, אלא רק את רצון הבן. כמובן שמן הראוי להשתדל ולהימנע ממקרים כאלו, אך אני שואל כדי לחדד את הגדרת כיבוד אב ואם ואיפיונה כמצוה עצמית או כמצוה היונקת את כוחה רק מכבוד שמיים.
תשובה: הדוגמה של הסוודר יכולה לשמש בנין אב, מכיוון שהדבר חשוב לאמא עליו לכבד את רצונה. אם כי אינו חייב ללבוש את הסוודר כל הזמן בתנאי שלא ישכח אותו.
שאלה: מקומות הקבורה של אבותינו: לכבוד הרב שאלתי היא כזאת, מדוע מכל ארץ ישראל אבות אבותינו ניקברו במקומות עם המון סוגיות ונמצאים משטחי מעוררי מחלוקת. למה אבות נקברו דווקא במקומות כמו חברון שכם מקומות שבהם עד היום יש מחלוקות עם שכנינו, הרי ארץ ישראל הייתה גדולה? אני אישית לא מאמין במקריות כל דבר יש לו סיבה
תשובה: הגויים היו מתנגדים גם אם האבות היו נקברים בגליל, וזאת משום שקברי האבות זה סימן לכך שהארץ שלנו, ועל זה בדיוק הגויים מנסים לערער.
שאלה: מתיחת אנשים: האם יש במתיחת אנשים בצחוק ספק איסור דאורייתא? לדוגמא: כששמים מקק מפלסטיק או צורה מפלסטיק שמזכירה צואה לאנשים במטרה להבהיל אותם בצחוק. אשמח למקורות.
תשובה: לצער כל יהודי בכל דרך שהיא יש בזה איסור. המקור לזה: "ואהבת לרעך כמוך".
שאלה: מנהג הספרדים ב-י' באב: איך זה שספרדים יכולים להתחתן ב י באב אחרי חצות אם הם שומרים על מנהגי האבילות עד הערב
תשובה: השולחן ערוך כתב רק שאין לאכול בשר עד לאחר י' באב אבל לא אסר שאר דברים. יש שהחמירו לאסור גם שאר דיני אבלות אולם לפי הרב עובדיה אסור רק בבשר ויין.
שאלה: מבצע לכבוד הראמדן: יש באורנג מבצע לכבוד חודש הרמאדן 2000 sms בחינם. המבצע מן הסתם מיוחד לערבים והם לא מפרסמים את זה בתקשורת בעברית. הרישום למבצע הוא באמצעות חיוג למס מסויים והקשה על שתי ספרות. האם מותר להירשם לזה?
תשובה: נראה שמותר.
שאלה: שינה בבגדים: האם אפשר ללכת ביום עם בגדים שישנתי אתם בלילה האחרון?
תשובה: כן.
שאלה: ממונות: תיקנתי מכשיר לחברה. לאחר זמן, השתמשתי בו בלי לבקש רשות מפורשת כי היא מרשה בדרך כלל. המכשיר הפסיק לעבוד אצלי. מה עלי לעשות?
תשובה: אתה נחשב כשואל שלא מדעת, ולכן אתה חייב באונסין. אתה צריך לדאוג לתקן אותו שוב.
שאלה: התקדמות בדבקות בה : אני מאוד רוצה להיות גדול בתורה, אבל אני מאוד חלש, איני מסוגל לכוון בתפילות ובברכות, לימוד התורה שלי לא מספק, כיבוד ההורים שלי לא כמו שצריך, ואני מיואש. מה אוכל לעשות? איך מתקדמים בעבודת ה בצורה נכונה? אני יודע שצריך לעשות זאת בתהלכים, אבל איך?
תשובה: כדאי להיות בקשר קבוע עם רב גדול שאתה מרגיש טוב איתו והוא יעזור לך להשתפר ולהתקדם בכל. וכמובן צריך גם לבקש בתפילה עזרה מד' שיעזור לך למלא את משאלות לבך לטובה.
שאלה: תרופות בתשעה באב: אני נוטלת מידי בוקר גלולה למניעת הריון ותרופה לדכאון, לפי ההמלצות שקיבלתי מהרופאים בעת קבלת התרופה- אין לפספס בנטילתן. מה עלי לעשות בתשעה באב? האם מותר ליטול אותן בלי מים?
תשובה: מותר.
שאלה: תספורת לגיל 3: הבן שלנו נולד בכ"ג באב 23 08 08, השנה ביום ההולדת שלו יוצא שהתאריך העברי זהה כ"ג באב, האם זה הגיוני שהתאריך העברי והלועזי זהים? בנוסף, האם ניתן לספר ביום שישי בבוקר במירון או באליהו הנביא בחיפה?
תשובה: 1. זה לא יוצא באותו תאריך. כנראה הוא נולד בתחילת הלילה ואז התאריך הלועזי עוד לא עבר והעברי כן. 2. מותר.
שאלה: צום תשעה באב בהנקה: ילדתי בשעה טובה ב-ד בתמוז ומאז מניקה הנקה מלאה. מה הדין לגבי צום ט באב לאשה אחרי לידה ומניקה?
תשובה: בעקרון, גם אם מניקה חייבת לצום בתשעה באב. אם יחסר לילד מזון או שהאישה תרגיש מאוד לא טוב, מותר להפסיק את הצום.
שאלה: שחרית מאוחרת: רציתי לדעת אם יש לחסידות מסוימת שמתפללים שחרית גם אחרי חצות היום על מה שיסמוכו? אם אני מתפלל שחרית בקביעות אחרי שעה רביעית זה נורא?
תשובה: עד חצות עוד יש איכשהוא מקום, אחרי חצות אין לזה מקום. זה כמו שאדם יתפלל ערבית בעשר בבוקר. יש מחלוקות מתי סוף זמן תפילה, אבל כולם מודים שיש זמן שאז כבר אי אפשר להתפלל.
שאלה: קניית בדים בתשעת הימים: כבוד הרב האם מותר לקנות בדים בתשעת הימים לצורך תפירת כיסויי ראש לאחר תשעה באב? אני קונה את הבדים מחוץ לעיר וזה הזמן היחיד שיש לי לקנות אותם. (יצאתי לחופש מהלימודים ביום שני והילד שלי יוצא לחופש בתשעה באב).
תשובה: מותר.
שאלה: הכרת הטוב עד כמה: כשאני מכיר בטובה שקיבלתי ממשהו, עד איזה גבול זה משעבד אותי?
תשובה: צריך להכיר טובה, ולהודות - לפחות בכמות של הטוב שנעשה - הן ברמה המעשית של ההשקעה של הנותן והן ברמה הנפשית שהשקיע וכו' וכו'. מעבר לכך זוהי הנהגה טובה לזכור לו תמיד את הטובה שנהג בה, ואכן גדולי ישראל הרגישו צורך גדול להודות כל ימיהם לאנשים שסייעו להם, וכן מצאנו במשה רבינו שלא רצה להכות ביאור ובעפר ארץ מצרים כי סייעו לו. אולם שימוש בביטוי 'שיעבוד' הינו לא מתאים כל כך, אלא יש להתשמש בשכל ישר מתי החזרתי את הטובה. וכן יש להזהר מאוד שלא לגמול רעה לאדם שבעינו הטובה נהג בי לטובה.  ועי' באורך בספר 'אהבת חסד' למרן החפץ חיים.
שאלה: פיצה על שיש: הכנתי פיצה, ולאחר שהוצאתי את הפיצה מהתנור הייתי צריכה את התבנית שלה לעוד פיצה. האם היה מותר לי להניח את הפיצה הרותחת (שמתחתיה יש נייר אפייה) על שייש שעליו מכינים גם מאכלים בשריים, כדוגמת שניצלים וכו? מראש!
תשובה: אם הנייר בלי חורים והוא לא נקרע- לא נראה שצריך לחשוש. אם מה שאת משתמשת שם לדברים בשריים זה בצונן- בכלל אין חשש שזה יבלע, וזה הרבה יותר קל.
שאלה: רב אבי מחייב אותי?: אם רב אבי (גם רבי במובן מסוים) אסר משהו ולפי שכלי הדבר מותר ויש רבנים שסוברים שמותר.האם לנהוג כרבי? או כדעתי?(המתאימה לדעת רבנים אחרים).
תשובה: "עשה לך רב והסתלק מן הספק" - אדם חייב רב שיכוון אותו וידריך אותו. וכשישי לו רב אזי צריך לעשות כפי שמורה לו, גם אם בשאלה מסויימת לא נראים לו הדברים כל כך, אלא ישנם רבנים שדעתם בשאלה זו יותר מוצאת חן בעיניו. מה שניתן בהחלט לעשות זה לפנות לרב ולהציג בפניו את דעת החולקים, ולהסביר לו מדוע אתה מעדיף את דעתם, והיה וישתכנע אזי תוכל לנהוג כדעתם, אולם אם לא - כאן נדרשת גבורה. בהצלחה רבה.
שאלה: תבשילים בסעודה מפסקת: מה נחשב שני תבשילים לגבי סעודה מפסקת לאשכנזים, האם סלט טונה גם נחשב?
תשובה: קודם כל, הוזכר מפורשות שבירקות ופירות חיים אין שום הגבלה, ולכן הסלט בכלל לא נחשב תבשיל. הטונה, שהיא עברה בישול נחשבת תבשיל אחד.
שאלה: גיורת שהפסיקה לשמור מצוות: בעבודה שלי אחת הבנות עברה תהליך גיור ועברה אותו. בזמן הגיור היא הלכה בצניעות, הלכה לבית הכנסת. כחודש אחרי הגיור היא התחילה לעבוד בשבתות, לא ללכת בצניעות, ולא לקיים מצוות. האם היא עדיין נחשבת יהודיה?
תשובה: בזה יש חשש גדול שבזה התברר שהיא הערימה על בית הדין. מי שיודע מזה- צריך להודיע לבית הדין, ושבית הדין ידונו בביטול הגיור. אם אדם התגייר בצורה טובה ושמר תורה ומצוות, גם אם הוא אחר כך הפסיק לשמור תומ"צ הוא יהודי, כמו כל יהודי שהפסיק לקיים תורה. אבל אם סמוך לגיור הגר כבר הפסיק לשמור תומ"צ, בזה יש כבר חשש שהוא מעיקרא 'עבד' על הבית דין, ולכן יכול להיות שצריך לבטל לו את הגיור. הבית דין צריך לדון בזה. זוהי שאלה קשה.
שאלה: הבעיה של כיסוי ראש וצניעות בימינו: כבוד הרבנים. קרה משהו למראה החיצוני של האשה היהודיה. כיסוי הראש הפך לחצי מטפחת או שהצטמצם למעין קשת ברוחב שלך כ- ארבעה ס"מ או שבכלל נשר. המחשוף יורד מטה, השרוול קטנטן והחצאית עולה מעלה ובד"כ הופכת למכנסיים הדוקים. הפרהסייה גם במושבים דתיים שתנאי הקבלה אליהם בין היתר, כיסוי ראש לאשה ניראית כאילו בין לילה התישבו במקום חילוניים גמורים. ובשבת גם לבית הכנסת מופיעות הנשים עם הסרטים כשכל שערותיהן מתנפנפות. אייכם הרבנים?? לפעמים דרכי נועם אינם מספיקים לפעמים להיות "פנחס זוטא " ולהתריע בשער היא האופציה היחידה אופציה היחידה.
תשובה: כתב הבן איש חי זצ"ל למי שכתב לו כי היהודים בערי אירופה אוכלים טרף ומקולקלים, למה בחרת את דרך הזבוב המחפש כל מקום שיש אשפה, למה לא תראה כמה טוב יש בישראל. כמה אלפי נשים שאמותיהם לא כיסו את הראש מכסות היום והולכות בצניעות שלא נראתה כמוה בדור הקודם. אלה שלא שומרים כהוגן, אם יגערו בהם עלולות לרדת מטה מטה. ואיזהו חכם הרואה את הנולד.
שאלה: אכילת בשר לאישה הרה: אשתי אובחנה עם סוכרת הריונית ממש היום, ולפי המלצת הרופא להימנע ממזונות עם פחמימות וסוכר, מה שמשאיר בעיקר בשר דגים ומוצרי חלב כמזונות מותרים. האם ניתן להקל באכילת בשר בתשעת הימים?
תשובה: עליה לשמור על הוראות הרופא. עד שבת מותר לה לאכול בשר עוף. בשבוע הבא, אם אפשר לוותר על העוף ולהסתפק בדגים עד מוצאי תשעה באב, עדיף.
שאלה: להיות יחף בתשעה באב: האם אפשר בתשעה באב להיות יחף בבית? כמובן לא בזמן תפילה.
תשובה: מותר.
שאלה: ללכת לבלות בתשעת הימים: האם מותר ללכת בתשעת הימים למקומות כמו סנוקר, מסעדה (חלבית) ובית קולנוע?
תשובה: הכל תלוי באווירה. סרט חינוכי שאין בו קטעים מצחיקים או מוסיקה עליזה מותר, כגון: סרט על השואה.
שאלה: יום הולדת בתשעת הימים : האם מותר לחגוג בתשעת הימים יום הולדת לילדה שמאוד חשוב לה שיחגגו לה? ללא מוזיקה.
תשובה: האם אי אפשר לדחות עד אחרי תשעה באב?
שאלה: תפילה לרפואה שלמה על אבא או אמא: שמעתי שאסור לבן לומר תפילה לרפואתו של אביו או אמו. האם זה נכון? אשמח לקבל את המקור.
תשובה: מה שמוזכר הוא רק שבן לא יעשה טיפול רפואי שכרוך בהוצאת דם לאביו ואימו. להתפלל- אף פעם לא שמעתי דבר כזה. להפך! יש עניין שהבן יתפלל על הוריו
שאלה: כיבוס בתשעת הימים: האם מותר לכבס בגדים תחתונים בתשעת הימים? (אם אין מספיק נקיים ל- 9 ימים)
תשובה: אם אין מספיק- לנקות אותם במים בצורה פרימיטיבית ולייבש בשמש, אבל לא לעשות ממש כביסה כמו שאנחנו עושים היום.
שאלה: האם אני צריך לצום בט  באב?: לפני חודש התחילו לי כאבי בטן לסרוגין אחרי שבועיים הלכתי לרופא שהפנה אותי לחדר מיון ושם אמרו לי שאני צריך לקבוע תור לגסטרו. לצערי הרב התור שלי אחרי ט באב כך שאני לא יודע בדיוק מה יש לי. אני נוטל משככי כאבים שנתנו לי בחדר מיון (שלצערי לא כל כך מועילים לי). מה עלי לעשות בט באב?
תשובה: צריך להתייעץ עם רופא המשפחה מה ההשערות הבאות בחשבון, ואם יש חשש למחלה שאסור לצום בה אל תצום.
שאלה: צניעות בתוך המשפחה: בס ד יש לי 2 שאלות בנושא צניעות: 1. האם מותר לבחורה מעל גיל בת מצווה לשיר בזמירות שבת לדוגמא- שיש עוד אנשים ששרים ביחד איתה, מול סבא דוד גיס שלה? 2. האם מותר לסבא דוד גיס לגעת בה נגיעה שאיננה נגיעה של חיבה?
תשובה: 1. סבא זה לא בעיה, אבל דוד וגיס- את צריכה להנמיך קצת את הקול שלך, כדי שלא ישמעו אותך. 2. סבא זה לא בעיה, הוא כמו אבא, ומותר לו גם לנשק אותך. דוד וגיס- יש להימנע.
שאלה: יוקר החינוך הדתי: אודה לכם אם תוכלו להעביר מכתב זה לרבנים בעלי השפעה בציבור הדתי לאומי. המחאה המתחוללת בימים אילו מעלה בעיה כאובה בציבור שלנו, בעיה המתעצמת משנה לשנה, ומביאה משפחות רבות לקריסה. גם אנחנו משפחה מ"מעמד הביניים", זוג אקדמאים עובדים, מוצאים את עצמנו מידי חודש במאבק הישרדות, בכדי שנוכל לעמוד בתשלומי שכר הלימוד בחינוך הממלכתי דתי. המצב הפך בלתי אפשרי, משפחות נאלצות להכנס לסחרור הלוואות, לאי יכולת לשלם משכנתא, ללחצים נפשיים, ולאיסור של ממש במניעת ילודה על רקע המצב. לא מדובר על אולפנות וישיבות "יוקרתיות", אלא על אולפנות וישיבות תיכוניות סטנדרטיות, הגובות שכ"ל שנתי של 5000 עבור כל ילד. (לא כולל הסעות וארוחות). ידוע שנערכו דיונים בנושא, שהביאו למסקנה כי אין אפשרות להוזיל את העלות. לאור המצב הנוכחי, אנא מכם, הביעו קולכם לחשיבה מחודשת בנושא כאוב זה. חינוך אמיתי נובע בראש ובראשונה מאישיות הדמויות המחנכות, המהוות דוגמא אישית ומודל הזדהות, ולאו דווקא מתוספת שעות ופעילויות העשרה שגובות מחיר כבד של הרס משפחות.
תשובה: אתה צודק מאד, צריך לתקן את הדבר. צריך לעורר קול מחאה חזק עד שיתוקן הדבר.
שאלה: כרטיס מעבר באוטובוס: בס ד כשקונים כרטיס נסיעה בתוך ירושלים לדוגמא, הכרטיס מהווה כרטיס מעבר, כלומר, ניתן להשתמש בו שימוש חוזר תוך שעה ועשרים מזמן קנייתו. שאלתי היא האם מותר לי להשתמש בכרטיס של חברה שירדה מהאוטובוס וכבר לא צריכה את הכרטיס- וכך לעלות לאוטובוס בלי לשלם?
תשובה: אם לא כתוב מפורשות שהכרטיס אישי- לא נראה שיש בזה בעיה.
שאלה: הודו: אני מתעתד לנסוע להודו, ואני רוצה לברר לעצמי את הדברים: האם מותר להכנס ל"מקדשים" מנזרים? האם מותר לצפות בטקסים שונים של בודהיזם? האם ניתן ללון בחצרות "מקדשים"? במה בא לידי ביטוי האיסור של הנאה מע"ז? היכן אוכל מצוא בהרחבה ללמוד את הנושא הלכה למעשה, ברמה הפרטנית? יוסי
תשובה: כל מה שקשור בעבודה זרה שלהם, המקדשים והמנזרים, הטקסים והאכסניות- מכל זה להתרחק ככל האפשר. הנאה מעבודה זרה, מהעבודה זרה עצמה, עץ שעובדים אותו וכדו'- אסור להנות ממנו. אך גם להיכנס לבית עבודה זרה אסור, למרות שאין בזה הנאה מעבודה זרה, משום שיש בזה מראית עין שחושבים שהוא הולך להשתתף בעבודת האליל. בייחוד בהודו, ששם יש עבודה זרה ממש. בשולחן ערוך יורה דעה, סימן קמא, קמב יש התייחסות להנאה מע"ז.
שאלה: הנהגות טובות מהבריסקרים והחזון אישניקים: אני מעוניין לדעת על הנהגות טובות שאפשר לקחת מה"בריסקרים" ומה"חזון-אישניקים"?
תשובה: "הבריסקרים" וה"חזון אישניקים" ידועים מאוד בהקפדתם העצומה על קיום המצוות. על הבריסקער רב - מרן הגרי"ז זצ"ל היו אומרים כי הוא בעל "נרווים", כלומר בעל עצבים, דהיינו עצבני מאוד, הרב אמר על מה שאומרים עליו כי אכן הוא בעל עצבים, אך זה רק בכל הקשור לקיום המצוות ועבודת ה'. זאת היא הנקודה לענ"ד החשובה ביותר אותה כדאי לקחת - ככל שאדם מרגיש כי משהו יותר חשוב אזי הוא מוכן להשקיע מאמץ רב יותר, לוודא כי עשה את הדבר בצורה המושלמת ביותר, עד שיוכל להיות רגוע שאכן מילא וקיים את הדבר בשלמות. והנה סיפור לדוגמא על הנהגותיו של הרב מבריסק: "אנשים חושבים שהם יודעים מהי יראת שמים, בא ואראה לך מהי יראת שמים אמיתית". אמר האדמו"ר מסלונים למשמשו. "תביא את הכובע ויוצאים לדרך". יצאו האדמו"ר ומשמשו מביתם ופנו אל עבר ביתו של הרב מבריסק (הגרי"ז- ר' יצחק זאב סולובייצ'יק זצ"ל). לפני ביתו של הגרי"ז מצאו את הרבנית שאמרה להם כי הרב יצא אל עבר המקווה החדש שנבנה בעיר, על מנת לאשר את כשרותו. הלכו האדמו"ר ומשמשו למקווה ומצאו שם את הגרי"ז עומד בתוך הבור עם נר חרס בידו, כשהוא בודק את קירות המקווה ואפילו לא מפנה ראשו לראות מי הגיע. לאחר זמן רב הכריז הרב מבריסק 'כשר כשר'. משמשו של האדמו"ר שהיה מומחה בדיני מקוואות הסב את תשומת לב הרב לסדק קטן באחת הפינות שיש בו כדי לעורר שאלה על המקווה. הרב ניגש לראות ואז כשהבחין במה מדובר התחיל לרעוד כולו עד כדי כך שהנר נפל מידו. כשיצאו אמר האדמו"ר למשמשו "תראה מהי יראת שמים אמיתית, הרי אף אחד לא טבל עדיין במקווה ולא יצאה שום תקלה ב"ה, וגם השאלה אינה חמורה כל כך, ובכל זאת תראה לאיזה חרדה נכנס הרב רק מהמחשבה שאמר על דבר שיש בו ספק שהוא כשר". מספר שנים לאחר מכן עלה המשמש לארץ ונכנס לביקור אצל הגרי"ז. וכששאלו הרב מי הוא, הזכיר לרב את כל הסיפור, ואז לתדהמתו התחיל שוב הגרי"ז לרעוד בכל גופו לשעה ארוכה. אולם ברצוני לסיים את הדברים במעשה נוסף, שנראה כי יאיר את דרכו של הרב ביתר שאת: פעם אמרו לר' חיים מבריסק  אבין של הגרי"ז  כי בנו הצעיר אוכל פירות מחוץ לסוכה, למרות שכתוב בשו"ע שהמחמיר אוכל גם אכילת ארעי רק בתוך הסוכה. קרא ר' חיים לבנו, שלימים נודע כגרי"ז, ושאל אותו על העניין. הנער ענה כי הוא אינו מחמיר! ולכן אינו חייב לקיים את דברי השו"ע, ומה שכל כך מקפיד על כל קוצו של יוד בכל הלכה - זו לא חומרא אלא לוודא שיוצא ידי חובה, "והלוואי שאצא ידי חובה בכל אשר אני מחוייב מעיקר הדין, ורק אז אחפש להחמיר במקומות שעליהם נאמר שזה חומרא". כלומר הרצון העז לקיים כל דבר בשלמות זוהי התכונה העיקרית המלווה את "הבריסקרים", וממנה יש לנו לקבל וללמוד.
שאלה: שיר המעלות בסוף תפילת יום העצמאות: בסידור רינת ישראל ובסידור בהוצאת משרד הדתות מופיעה הפיסקה הבאה בתפילת יום העצמאות ויום ירושלים. ומסיימים בשירת שיר המעלות בניגון התקוה. שאלתי היא: 1. מדוע שיר המעלות? 2. מדוע במנגינת התקוה? 3. מדוע לא שרים את התקוה? 4. מתי התחיל מנהג זה? 5. מדוע כשאומרים פרקי תפילה אחרים בתפילת יום העצמאות אין הכוונה באיזו מנגינה לשיר אותם? אודה לכבודו מאוד אם יוכל להאיר את דרכי בבשאלות אלו.
תשובה: שיר המעלות בשוב ה' עוסק בגאולתן של ישראל "בשוב ה' את שיבת ציון" וכו' ההצעה לשיר אותו במגינת התקווה וכן גם שאר המזמורים וההוספות שהודפסו בסידורים עיקרם בנוסח שהתקין הרב נריה זצ"ל והוסכם עקרונית ע"י הרבנות הראשית. התפילה מורכבת ממקורות התורה וח ולכן לא שייך לשיר בה את התקוה. בשירת שיר המעלות במנגינת התקוה יש יותר מרמז לכך שהיה ראוי שהמנון המדינה יהיה שיר המעלות הנ"ל ולא התקוה, בעז"ה עוד נזכה.
שאלה: צום תשעה באב לאישה בהריון: רציתי לדעת אם אישה בחודש תשיעי להריונה צריכה לצום בצום תשעה באב?
תשובה: כן. אלא אם כן ישנה הוראה מיוחדת מרופא שאז יש לעשות שאלת חכם. במידה ובמהלך הצום מתפתחת לידה, יש לשתות וכו' באופן מידי. הרב שמואל הולשטיין
שאלה: קורס גלישה בשלושת השבועות: לרב! רציתי לדעת האם אדם ששילם עבור קורס (8 מפגשים, אחד בשבוע) בגלישה על גלשני רוח והקורס יוצא גם בשלושת השבועות, רשאי להשתתף? (אין החזר כספי עבור אי הגעה לשיעור), כמו כן, האם העובדה שהקורס מתבצע הרחק מהחוף בלב ים משנה מהעובדה שזה לא רחיצה לתענוג?
תשובה: אומנם זו לא רחיצה של תענוג אך סו"ס מתענגים בה ורק במקום שאין בררה מותר, אך כאן היה ידוע מראש שהקורס יפול בתשעת הימים א"כ אין זה דומה למצב של חוסר בררה.
שאלה: בית מלון בשנת אבל: אבי נפטר לפני כחודשיים. בעבר שאלתי רב האם מותר ללכת לבית-מלון מטעם העבודה של בעלי (הנופש הוא קצת לפני שיש שלושה חודשים לאבל). בנוסף ציינתי שהתחתנתי לפני חמישה חודשים (נאמר לי שיתכן שההלכות מעט שונות בשנת הנישואין הראשונה), והרב התיר לי. לצד זה, אני קוראת בדיני אבלות ומגלה שמותר לצאת לבית מלון רק עם המשפחה הגרעינית, והרי כאן מדובר בחברים מהעבודה של בעלי. בנוסף, איני יודעת אם בחדר-האוכל תהיה מוסיקה. בדרך כלל יש מוסיקה, גם אם היא שקטה. האם זה מותר? האם מותר יהיה לנו לשבת עם חבריו של בעלי בשולחן? ב מראש!
תשובה: אל תלכי לכינוסים ולהווי החברתי. אם יש מוזיקת רקע- תשתדלי לא להנות ממנה.
שאלה: בכור בהמה טהורה: נולד לעז שלי בכור מה עושים איתו ומה יהיה הדין בכל מה שנוגע אליו?
תשובה: אם לא הפקעתם את הקדושה- זה בעיה. אתם צריכים לנהוג בו קדושה עד שייפול בו מום. זאת אומרת שהוא צריך לחיות חופשי ומאושר, לא לגזוז אותו וכן הלאה. מותר לסגור אותו בכלוב, ומצד שני גם מותר שהוא יהיה עם שאר העדר. מה נחשב מום- נקב באוזן או באף, יש על זה סימנים שלמים ביורה דעה. עדיף שהוא יסתובב, כי כך יש יותר סיכוי שיפול בו מום.
שאלה: שירים ברקע בתשעת הימים: האם מותר לשמוע שיר עצוב שהוא ברקע של סרט על גוש קטיף?
תשובה: כן. מוזיקה עצובה מותר לשמוע.
שאלה: הכנות בתשעת הימים: אני ממוצא ספרדי. אנחנו חוגגים בר מצווה לבננו כשבוע לאחר תשעה באב. האם מותר לעשות הכנות לבר מצווה בתשעת הימים (לא בשבוע שחל בו) כגון: חלוקת הזמנות, קניית מצרכים לעוגות, הקלטות וכו. אודה לתשובתכם.
תשובה: ומזל טוב. הכנות כלליות לבר מצווה כמו חלוקת הזמנות, הקלטות שאין בהם שירים ושמחה כמו הקלטות של ברכות של משפחה וחברים - מותר. קניות מיוחדות לבר מצוה אין לקנות כל תשעת הימים אא"כ מדובר בצורך אמיתי, כגון, מחיר זול מאוד וכד'.
שאלה: הבדלה בשבת חזון: האם במוצ"ש (שבת חזון) עדיף להבדיל על יין או חמר מדינא אם אין קטן לשתות את היין?
תשובה: אם אין קטן לשתיית היין, יש מעדיפים הבדלה על חמר מדינה אך אין חובה כזאת.
שאלה: כדורים לדחיית ביוץ בשבת ותשעה באב: לכבוד הרב! האם ישנה בעיה לקחת כדורים לדחיית ביוץ בשבת? ובתשעה באב? ישנה חשיבות לרצף של לקיחת הכדורים. כמו כן, האם יש הבדל אם שבת או הצום יוצא ביום הראשון שבו יש לקחת את הכדורים?
תשובה: אין בעיה להשתמש בכדורים אלה בשבת, ובתשעה באב לקחת בלי מים.
שאלה: הריון מתקדם - צום ט  אב: לרב האם על אישה בהריון בשבוע ה-42 פלוס יש חובת צום ט אב?
תשובה: כעיקרון, נשים בהריון חייבות בצום תשעה באב. יש להתייעץ עם הרופא אם במקרה שלה מותר לצום או שיש בכך סיכון כלשהו.
שאלה: נתינת מתנה בשבוע שחל בו: האים מותר לתת מתנה בערב פרידה במוצאי שבת הקרוב?
תשובה: אם זה דבר משמח מאוד או שמברכים עליו שהחיינו - לא. אך אם זה משהו סמלי או ספר - מותר.
שאלה: מתן שם לבת: (דו משמעי :-)) לי ולאישתי נולדה בת לפני כשבוע ועדיין לא נתנו לה שם. חיפשנו בכל אתרי השמות באינטרנט והשם היחיד ששנינו מסכימים לגביו הוא ליאן - ראינו שבחלק מהמקומות מופיע הפירוש לשם זה: לי ילדה אלוהים נתן. חוץ מפירוש זה אין לשם פירוש בעברית. עדיין, זה שם שנשמע לנו מיוחד מאוד ומתאים לילדתנו וחוץ ממנו אין כל שם אחר המוסכם על שנינו. מה עצתך בנושא?
תשובה: עצתי (אינכם חייבים לקבל) להשתדל לחשוב הלאה על שם שיש בו משמעות פשוטה לטוב (בלי ראשי תיבות).
שאלה: שמות בעל בתנ"ך: כיצד יתכן שאנשים גדולים כמו שאול ודוד קראו לבנם בשמות השזורים בם מאפיינים אליליים? (כמובן שיש חוקרים הרואים בכך "הוכחה" שהנ"ל גם האמינו בנוסף בעבודה זרה). לדוגמא : אשבעל - בנו של שאול על פי דברי הימים, בנו של דוד המלך, ידע - בעל ששונה לאל ידע. גם אם נקבל את הפרוש כי הם שמות שמעידים על התגרות באליל הבעל, כיצד ניתן להבין את השם ידע -בעל באופן שלילי? כיצד ניתן להסביר את השינוי בין גרסאות השמות, אשר מהווים "הוכחה" לדעת החוקרים כי מדובר בנסיון להסתיר את השמות הללו על ידי החלפתם במילה "בושת" וכו'.
תשובה: בדעת מקרא כתבו שלפני שחדרה עבודת הבעל ארצה (בעיקר בימי איזבל) המילה בעל לא הייתה שם עבודה זרה אלא כמו אדנות.
שאלה: מצוות שילוח הקן מבית כנסת: לכבוד הרב, בזמן האחרון ישנו קן יונים בכניסה לבית הכנסת ביישוב, ממש מעל דלת הכניסה הראשית של בית הכנסת. מכיוון שזה יחסית גבוה מעל הדלת ולא מפריע למתפללים שעוברים שם הגבאי לא סילק את הקן משם. האם זה סימן טוב שיש שם קן ולכן עדיף לא לגעת בו? האם אפשר לקיים ע"י שילוח קן זה את מצוות שילוח הקן? אם כן, מה עליי לעשות כדי לקיים את המצווה כתיקנה? אודה לרב שיורה לי במפורט מה לעשות.
תשובה: לא נראה שזה סימן טוב. אפשר לקיים את מצוות שילוח הקן שם, אבל זה לא חובה. בבניין ציבורי אפשר לקיים מצוות שילוח הקן, ורק ברכוש פרטי ממש זה בעיה.
שאלה: גילוח לקראת שבת חזון: לרב אני נוהג בשנים האחרונות להתגלח לקראת שבת בשלושת השבועות ובספירת העומר. האם לפי שיטה זו אני יכול אמור להתגלח גם בשבת חזון שבתוך תשעת הימים?
תשובה: מכיון שנוהג זה מבוסס על הגדרתו של הרב סולוביצ'יק, עצתי שתשאל את הרב ליכטנשטין כיצד הוא נוהג.
שאלה: שליטת כוחות הטומאה בלילה: בדרך ה (חלק ד ) כותב הרמח"ל שלכל זמן יש את התכונות המיוחדות לו. בין היתר, הוא כותב שבלילה שולטים כוחות הטומאה. מה עלינו, הלומדים, לעשות עם הידיעה הזו? האם יש לתכנן את זמני הערב והלילה בצורה מסויימת? האם יש להשתדל שלא לעשות דברים מסויימים בשעות הלילה?
תשובה: יש להתנהג כפי שהורו לנו ח. כלומר להקדיש זמן ניכר ללימוד תורה בלילה, וכבר כתב הרמב"ם שהרוצה לגדול בתורה לא יאבד לילה אחד לריק, לומר קריאת שמע במתינות ובכוונה, וטוב גם לעשות חשבון נפש קצר לפני השינה. וה' לא ימנע טוב להולכים בתמים. תהילים פד